ועדת הכספים, כנסת 17, פרוטוקול מספר 712, 2008-02-04 10:20

סטס מיסז'ניקוב: אני פותח את הישיבה השנייה של ועדת הכספים בנושא אישור הגדלת הון המניות הרשום של החברה לחקר ימים ואגמים לישראל בע"מ והשקעת הממשלה בחברה 2.

סטס מיסז'ניקוב: הזרמת הון על חשבון הון מניות לחברת המכון הגיאופיסי בישראל.

יוסף ברטוב: שתי החברות הממשלתיות – חקר ימים ואגמים לישראל והמכון הגיאופיסי בישראל – עומדות עכשיו בתהליך של רה-ארגון בעקבות החלטת הממשלה למזג אותן יחד עם המכון הגיאולוגי למוסד מחקר ממלכתי אחד.

יוסף ברטוב: בינתיים שתי החברות האלה עדיין עובדות כחברות ומבצעות את תוכנית העבודה שהמשרד מטיל עליהן.

יוסף ברטוב: ההחלטה של הממשלה אומרת שתאריך היעד לרה-הארגון הוא 1 במאי 2008.

יעקב ליצמן: מתי היה התאריך המקורי?

יוסף ברטוב: לא היה יעד קודם.

יוסף ברטוב: כרגע התאריך הוא 1 במאי 2008 והתהליך הוא די מסובך כי הוא כרוך בפירוק של אחת החברות ובחלוקה של המכון הגיאופיסי לשניים.

יוסף ברטוב: הסיפור איננו קל.

יוסף ברטוב: על מנת לאפשר לחברות האלה להמשיך בעבודה השוטפת שלהן, אנחנו מבקשים לאשר הגדלת הון של שתי החברות, באחת יש בעיות במידע המשפטי של החברות ולכן זה מוצע קצת אחרת, כאשר בחקר הימים מדובר באישור הגדלת הון ובמכון הגיאופיסי מדובר בהזרמת הון.

יוסף ברטוב: כל זה בתקווה שנצליח להגשים את הרה-ארגון עד ה-1 במאי 2008.

ניסן סלומינסקי: הגדלת ההון באה כתוצאה מזה שהולכים להתאחד או זה לא קשור?

יוסף ברטוב: הגדלת ההון היא שם אחר להעברת תקציב על מנת שיוכלו להמשיך בעבודתם.

ניסן סלומינסקי: בלי קשר לאיחוד?

חיים אורון: התנאי להעברת כסף היה האיחוד.

יוסף ברטוב: כן.

יוסף ברטוב: התנאי להעברת הכסף הוא האיחוד.

סמדר אלחנני: יש איזושהי עבודה שמצביעה על כך שהאיחוד של החברות יהיה יותר כדאי ויותר מועיל למחקר בעיקר?

סמדר אלחנני: כי אלה מחקרים שונים לגמרי, הגיאופיסי וחקר הימים והאגמים.

סמדר אלחנני: אלה תחומים אחרים לגמרי.

סמדר אלחנני: היינו באילת בחקר הימים והאגמים, בגיאופיסי הוועדה אף פעם לא ביקרה, אבל אני אומרת שזה הרי יהיה כמו איחוד שני משרדים מסוימים שאוחדו לנצח.

סמדר אלחנני: אני מדברת על משרד העבודה והרווחה, כאשר היה אישור של שני המשרדים ולנצח נשארו ביחד.

סמדר אלחנני: זה רק הוסיף את מנגנון התיאום בין שני המשרדים וזה לא חסך שום דבר.

סמדר אלחנני: אותו דבר ראינו באיחוד של מס הכנסה ומע"מ שצריך היה להקים גוף מתאם ועכשיו רוצים לפרק את זה ולהחזיר את המצב לקדמותו.

סמדר אלחנני: אני שואלת איזה עבודת מחקר או עבודת ארגון ושיטות הוכיחה שיש כדאיות באיחוד.

ניסן סלומינסקי: לא בטוח שהוא חושב שאת טועה.

ניסן סלומינסקי: יכול להיות שאת צודקת.

סמדר אלחנני: באה הוועדה, מקבלת כאן משהו שהוא מהותי.

סמדר אלחנני: אני לא קראתי דבר שאומר שכדאי ללכת לאיחוד הזה, שאלה שצוללים באילת יעשו גם את מחקרי העומק במכרה.

יוסף ברטוב: אנחנו כאן אחרי עבודת מטה סדירה שבאה בסופו של דבר לידי ביטוי בוועדת מומחים שישבה על המדוכה הזאת כמה שנים, וזו הוועדה שנקראת ועדת טייכר, בראשות פרופסור מינה טייכר שהייתה המדענית הראשית של משרד המדע.

יוסף ברטוב: ההצעה לאיחוד המכונים היא החלטת הממשלה כי יש החלטת ממשלה שאומרת שהולכים לאיחוד המכונים והיא באה בעקבות העבודה של ועדת טייכר.

סמדר אלחנני: אפשר היה להביע לוועדה איזושהי תמצית המחקר הזה.

ראובן ריבלין: האיחוד כבר קיים למעלה משנה ואת זה אני אומר בלשון זהירה.

ראובן ריבלין: מה שמביאים אלינו היום, בעקבות ההחלטה שאושרה ונתקבלה וקיבלה תוקף, הם החליטו היום להביא בפנינו החלטה נוספת של ועדת השרים שקשורה במימוש אותה החלטה שהתקבלה מזמן.

ראובן ריבלין: את חוזרת לעצם ההחלטה שהתקבלה ושואלת האם יש בה הגיון לצורך עניין זה.

ניסן סלומינסקי: בכמה כסף מדובר?

יוסף ברטוב: 7,9 מיליון שקלים לחקר ימים ו-4,2 מיליון למכון הגיאופיסי.

ניסן סלומינסקי: כמה זה באחוזים מסך כל התקציב שלהם?

יוסף ברטוב: שליש.

ניסן סלומינסקי: תוספת של עוד שליש.

ראובן ריבלין: אנחנו גם החלטנו להעביר להם מיליון וחצי שקלים או שני מיליון.

ניסן סלומינסקי: ביוזמת אורית נוקד.

ראובן ריבלין: ביוזמת ועדת הכספים.

ראובן ריבלין: חבר הכנסת אורון העביר להם את הכסף.

ראובן ריבלין: אנחנו נמצאים עכשיו בשלב שהוא מעבר לשלב שסמדר מבקשת דבר שאושר דרך אגב על ידי ועדת כספים בהרכב שונה.

סמדר אלחנני: מה אושר כאן?

ראובן ריבלין: האיחוד.

סמדר אלחנני: לא.

ראובן ריבלין: זאת החלטת ממשלה?

חיים אורון: למיטב ידיעתנו, כל הגורמים השותפים לעניין חושבים שהמהלך הוא נכון.

ראובן ריבלין: המכון הגיאולוגי אמר את דברו, שמעתי גם את ראש המכון הגיאולוגי והוא אמר לי שזה מקובל עליו.

ראובן ריבלין: אני לא אומר שהוא שמח עם זה או לא שמח זה, אבל זה מקובל עליו.

ראובן ריבלין: הוא לא אמר שצריך להעלות למצדה בגלל זה.

ניסן סלומינסקי: בשנה שעברה נלחמנו להוסיף מיליון וחצי שקלים.

ניסן סלומינסקי: כאן מוסיפים 7 מיליון שקלים.

ניסן סלומינסקי: אם אנחנו חושבים שזה חשוב, צריך לאשר את זה.

סטס מיסז'ניקוב: התוספת שאנחנו מאשרים היום הולכת גם לתשלום המשכורות של העובדים?

יוסף ברטוב: רק למשכורות העובדים.

חיים אורון: יש כאן מהלך.

חיים אורון: אמרו שלא יהיה כסף אם לא יהיה רה-ארגון.

חיים אורון: הגיעו להסכמות על רה-ארגון אחרי מאבקים של שנים ועכשיו צריך לבצע את הכסף.

ניסן סלומינסקי: את הכסף ניתן.

סטס מיסז'ניקוב: אנחנו מצביעים.

סטס מיסז'ניקוב: מי בעד אישור הגדלת הון מניות הרשום של החברה לחקר ימים ואגמים לישראל בע"מ והשקעת הממשלה בחברה 2?

סטס מיסז'ניקוב: ה צ ב ע ה אושר פה אחד מי בעד אישור הזרמת הון על חשבון הון מניות לחברת המכון הגיאופיסי בישראל?

סטס מיסז'ניקוב: ה צ ב ע ה אושר פה אחד תודה.